text: Hopper i søen inden nytåret skydes ind
  31 december 2013 kl. 09.12
  Der er mange steder, at løbere og motionister i alle afskygninger benytter nogle timer nytårsaftensdag inden festen går i gang til at få rørt kroppen og brændt lidt fedt af. 
  Traditionen tro mødes flere hundrede nytårsaftensdag ved Jels sø til en løbetur og en dukkert.
  Der er mulighed for at løbe enten fem eller otte kilometer ? og hvis man hellere vil gå, så er der også mulighed for det. Når løbe- eller gåturen er overstået, så hopper de, der har lyst, i søen.
  Sidste år trak arrangementet omkring 500 deltagere og tilskuere til søbadet i hård frost. I år skinner solen og der er varmegrader i luften.
  Når det våde og lidt kolde gys er overstået, kan man med god samvittighed kaste sig over nytårsaftens gastronomiske og spirituøse udfordringer.
  